- Loma
- <
- 3
- >

3
Dilava Sibonamo Ekavamomo'aia.
1 Kanaua boina koanai Iuda kauta eta nama'ina 'eva dava? Iva ena nama'ina 'eva dava? 2 Dala doutamoai. Lava'ana'ina 'eva Dilava ena luva Iuda kauta kevatai ene'eia divo be'imala. 3 Bema vaida eta abiveni asi'i koanai aboina? Eta abiveni asi'i 'ounai Dilava sibona ena luva'ana'i sia bevamomo'aia, una? 4 Kanaua sia bekoma. Kau boutai bededede, beia Dilava sibonamo ivamomo'aina. Puka kabukabunai deleleia vitaitana,
“Emu luvai bovamomo'aimu
'eva okomolo.
Inoku belavuaimu koanai
bokomolo.”
Sal 51.4
5 Beia ita eta si'avana betata'u Dilava ena vinaula komolona bevala'asia koanai, ita dava ekakoma? Inoku Dilava ana-ana 'abunai ene'eta divo 'eva eva'eva, una? Asi'i. Sia kanaua bekoma. (Kanania 'eva kau eta lalovailalovai a'oua.) 6 Sia kanaua boina. Dilava sia bekomolo koanai, kanobata a belavuaia koma? 7 Vaida dediaka, “Lau e'u dede bemata'u Dilava ena luva umauna bevala'asia mai ena nuavi bevanamala koanai, dava 'ounai lau vinaula si'avana mekauna bavuala si'avana kauna boina?” 8 Vaida lai vuvua devakoamai 'avaea dediaka lai 'eva kanania aluva koma, “Nama'ina ivapuluna dainai si'avana vinaulata ekavavai.” Eta dede mekauna bekoala 'eva benama'ina.
Sia Kau Ka Ekomolo Vaika.
9 Kanaua boina koanai dava ekakoma? Ita Iuda kauta 'eva kanama'ina vakaia puluedea kauta? Asi'i vaika. 'Olana Iuda mai puluedea kauta 'eva si'avana laloanai kamimia luvana 'ani aluvaia. 10 Puka Kabukabunai deleleia vitaitana,
“Kau ka sia ekomolo vaika Dilava vailanai, asi'i vaika.
11 Maivaka sia kau ka 'eva eaoneka,
Dilava ikavuna kauna sia ka.
12 Boutai 'ani deda'a ovo
inoku eta mauli 'eva anita asi'i
maivaka sia vinaula kave'i
kauna ka, asi'i vaika.
Sal 14.1-3.
13 Eta luva bonata 'eva desi'avana itani mitava iluvuna,
malata 'eva dede luvata deluluva.
Nututa luvatai 'eva banota
deva ana-anata
itani kau'asi ivabata
mulamulana boina.
Sal 5.9
14 Nututa 'eva sivada mai nua 'avala luvatai devonu.
Sal 10.7
15 Kau beva ana-anata mai beaku bata 'eva demolau.
16 'Abu davana beda'ala 'eva kau bevaiviivita mai bevadeduata.
17 Maivaka nua'elu dalana 'eva
sia deikabasia.
Isa 59.7, 8
18 Dilava sia demakauvaia kovo.”
Sal 36.1
19 Ita kaikabasi talavatu dava e'oua 'eva kau talavatu venunai demimia kauta eluva venita, inoku kau be'ou avuavu dalana 'eva asi'i, kanobata itoinai 'eva Dilava ena lavuai laloanai bedododo. 20 Dilava vailanai sia kau ka ekomolo talavatu ida'avai kave'ina dainai, inoku talavatu 'eva evaikabasita ita si'avana kauta.
Kau Beabiveni Kauna
Komolona Be'oua.
21 Vali'u Dilava kau komolo bevenita dalana 'ani evala'asia, sia talavatuai, kanaua 'eva talavatu mai enolea kauta devamomo'aia. 22 Komolo Dilava kevanai easi 'eva Iesu Keliso deabivenia kauta boutai bedavalia, kau boutai kevatai sia ka 'eva bedeana. 23 'Olana boutai 'ani si'avana devavai 'ounai Dilava ena nuaviai detabu. 24 Beia Dilava ena iulaveni koana 'eva eveni 'avaea, boutai komolo Keliso Iesu dainai deabia, 'olana ia eta'u etavata 'udai. 25 Dilava eta'u Iesu esinia easi kanobatai eba 'eva nua'elu koanai eao, eta si'avana daitai Iesu eba 'ounai eka abivenia kauta 'eva eta si'avana be'ou kao. Kanania evavaia 'eva ia ena komolo koana evaikata. Nuana eabia kao, 'ana'inai kau si'avana devavai kauta evikanita eta si'avana e'oukao. 26 Dilava koa kanaua evavaia 'eva vali'u melala katania daitai 'ounai sibona ena komolo evaikavaika vaia, dala kanaua'i Iesu deabivenia kauta vaka komolo bevenita.
27 Kanaua boina koanai dava eka'apavaia? Inoku dala davanai? Talavatu ida'avainai? Asi'i. Sia dava ka ai. Ia abiveni dalanai. 28 Luva umauna ita kaikabasia 'eva Dilava abiveniai kau komolo evenita, ia sia talavatu ida'avainai.
29 Dilava 'eva Iuda kauta mo sibota eta Dilava, una? Ia puluedea kauta eta Dilavai sia be'ao, una? Asi'i. Ia 'eva puluedea kauta vaka eta Dilava. 30 Dilava 'eva ka'onamo iva kauta abiveniai komolo bevenita mai sia iva kauta vaka abiveni vitaitana aimo komolo bevenita. 31 Kanaua boina koanai ita 'eva abiveni kanania'i talavatu kavatauleia, una? Asi'i vaika. Ita 'eva talavatu kabi 'inia.

- Loma
- <
- 3
- >

© 2024 GBT