- 1 Timoteo
- <
- 1
- >

Paulo Ena Malele Lava'ana'ina
TIMOTEO (1)
Kevanai
Puka Laloana Ilelena Luvana
Timoteo 'eva abiveni kauna 'alu'aluna ka, ia 'eva Paulo vali nama'ina eilolo vaia laloanai ebanoia deda'a to'ato'a kauna (Veauneke 16.1-3). Kanaua mulinai, Timoteo 'eva Dilava ena lo'e kauta Epesoai kauta i'ana'iavaita kaunai eao, inoku Paulo puka kanania eleleia eda'a kevana.
Dava lava'ana'ina lovana eakuia davana kanania. Timoteo 'eva be'imala kave'i, kau kataua vaida betata'u dedeai kau eta abiveni asi'i demava'ekota makauna. Kau katania delalovaia kanobata kanania davana boutai 'eva desi'avana. Kanaua 'ounai kau ka e'ula bemia kave'i koanai, ia 'eva iani vaida sia be'ani mai ia 'eva sia bekamoane. Kanaua ia bevakomoloa. Ivaluana 'eva abiveni kauta i'imata dalana nama'ina mai ia eta vinaula, kau ika'inita vinaulana bevavaia kauna mai ena koakoa aboita 'eva lovata eaku. Luva to'ona 'eva Timoteo 'eva bemia kave'i itani Iesu Keliso ena vinaula kauna nama'ina umauna. Inoku abiveni kauta edeata edeata kevatai vaka kanaua bevinaula koma.
Puka Iduvuna Namata
a. Lova aku. (1.1 - 2)
b. Vaikabasi luvata Dilava ena lo'e mai vinaula kauta eta. (1.3 — 3.16)
c. Vaikabasi luvata Timoteo mai ena vinaula etai. (4.1 — 6.21)
1
Vanama'ina Luvana.
1 Lau, Paulo, Dilava ita ivamaulita Dilavana mai Keliso Iesu ita kanuabata venia kauna eta luvai 'eva Keliso Iesu ena veauneke kau'uai ao,
2 Timoteo alele venimu, oni 'eva lau naku'u umaumu Iesu iabivenina laloanai. Ameamea Kamata Dilava mai Keliso Iesu eta Lovia namana eta iulaveni koana, vilalo mai nua'elu akamuai bemimia.
Vaikabasi Kauta Dedeta Kevatai
Be'imata Kave'i.
3 Lau ada'a Makedonia kanona koanai, avasiasimu vitaitanai oni 'eva na'i Epeso vanuanai bomimia inoku kau vaida na'i bo'outa pasisi vaikabasi dedeta sia bevavai 'udai, 4 maivaka sibota kauanita sia beveveni kanobata dilavata sisibata mai kubudoli luvaluvata sia maieta ole davata kataua etai. Katania 'eva viala namata bevapuluta beia Dilava ena lalovai abiveniai evala'asi deikaia abivenina kanaua vinaulana ikabasinai sia devidulu. 5 E'u vasiasi luvana kanania 'olana umauna 'eva lalo'auai bemimia, kanaua 'eva nuata komolona medianai emakavala lalovai komolonai maivaka abiveni umaunai easi. 6 Ia kau vaida 'eva koakoa katania kevatai deda'a tau deda'a luva anita asi'i luvata deluvavai. 7 Deula Dilava ena talavatu ivaikabasi vaina kautai be'ao, beia dava lovana deakua 'o nuatai dava deluva vaia kula'ilana 'eva ovona sia deovo.
8 Ita 'ani kaikabasi kau ka talavatu kanaua beda'avaia kave'i koanai talavatu 'eva dava nama'ina. 9 Maivaka 'ani kaikabasi talavatu kanaua 'eva komolo kauta daitai sia epulu ia talavatu 'eva talavatu deukua kauta daitai epulu, sia deda'a vaia kauta kataua mai Dilava 'olana sia de'aku kauta mai si'avana kauta, sia dekabukabu kauta mai Dilava vana devasi'avanala kauta, kamata 'o sinata deaku bata kauta kataua mai akuaku kauta, 10 kulakula kauta, mai kau sibona banona ekulala mai ateate sibona banona ekulala kauta, da'alabi kauta detavatava vaita kauta, mai dede kauta, mai lavuai laloanai de'ou avuavu kauta, maivaka dava edeata edeata kataua vaikabasi umauna dainai sia dedadai davata. 11 Vaikabasi umauna kanaua 'eva vanama'ina Dilavana valina nama'ina nuavina enai easi, vali nama'ina kanaua lau e'u ima'ima laloanai ene'eia divo vinaulana bavavaia.
Paulo Vanama'ina Luvana
Keliso Evenia.
12 Keliso Iesu ita eta Lovia namana vanama'ina luvana avenia, inoku ia 'eva lau kula'ila eveni'u 'olana ia lele ika kau'uai evao'u ena vinaula laloanai. 13 Beia 'ana'inai 'eva Keliso vana i'ouna avavaia si'asi'a mai avaiviivia, mai aivala si'asi'a kevanai melalanai, beia Dilava ena vilalo koana lau keva'uai 'olana e'u abiveni asi'i mai dava avavaia 'eva sia aikabasia. 14 Eta Lovia namana ena iulaveni koana keva'uai evanamala vaika, mai abiveni mai lalo'au Keliso Iesu enai ita eta kataua melala ka'onamoai eveni'u.
15 Kanania 'eva luva umauna nuata umautai eka abiadae mai ekabiveni. Keliso Iesu easi kanobatai 'eva si'avana kauta bevamaulita, viloatai lau 'eva asi'avana vaika. 16 Beia Dilava ena vilalo koana lau 'eu ai, 'olana lau asi'avana vaika, inoku Keliso Iesu ena vapasisi kula'ilana kanaua sia bepupua vapasisina lau keva'uai bevala'asia, inoku vaida ikaika kanania beikala 'eva Keliso beabivenia mauli keinikeini bedavalia. 17 Lovia 'olana emauli keinikeini, sia betoto'o, mai sia kaikala kauna, Dilava mo kanaua sibona 'olana ekaku mai enai nuavi bemimia beda'amo to'ona asi'i. Amen.
Paulo Timoteo Eva Asiasia
Bekula'ila.
18 Timoteo, naku'u e, luva avenimu luvana kanania boda'avaia, kanaua 'eva 'ana'inai enolea luvana iluvanai oni lovamu deakuia, inoku enolea luvata kataua vitaitata boda'avaita koanai oni 'ani kuali nama'ina bovavaia. 19 Emu abiveni mai nuamu komolona nama'ina boabi 'ini kave'i. Vaida nuata komolota katania devasi'avanata 'eva eta abiveni devaukuta. 20 Ia viloatai 'eva Humenaio mai Alesanada, laluana 'eva 'ani Satani imanai avikanita ia ena siavu venunai bemimia, kanaua betata'u bevaikabasita eta luva si'asi'a Dilava enai luvata bevapuata.

- 1 Timoteo
- <
- 1
- >

© 2024 GBT