- Luka
- <
- 1
- >

Vali Nama'ina
LUKA
Eleleia Kauna
Puka Laloana Ilelena Luvana
Vali nama'ina kanania Luka eleleia laloanai evaikata Iesu 'eva kau kanaua 'ani eluva'ana'i vaia be'asi Isalaela kauta mai kanobata kauta boutai bevamaulita kauna. Luka 'eva Iesu ena vinaula emakavala koanai, Idume Kabukabuna ia nuana evavonua, inoku ia beda'a ulalu kauta kevatai Vali Nama'ina beluvala (4.18), maivaka kau mai eta mekauai aeduluta koma kauna lovana eaku kave'i. Dava kataua Iesu evavaita 'eva kau katania evalalonamata keini inoku ia delalonama si'asi'a. Malia ia evapulua koanai kau delalonama (1.42 - 48; 2.10), maivaka puka to'onai oli laloatai ele'au laloanai eta lalonama eda'a namavaikana (24.52).
Puka kanania elena lua laloatai (1 — 2 mai 9 — 19) dava vaida 'eva Luka sibonamo eluva vaita, itani Anelu mai mamoe i'imata kauta sisibata, Iesu kikinai lo'e kabukabuna laloanai, luva ivavitaitata Samalia kauna nama'ina mai melo ka kamana evikania. Dava vaida 'eva Luka eluvavai pasisi, melala boutai eka meamea kula'ila dalana, Idume Kabukabuna ena vinaula, mai Dilava ena nama'inai kau boutai eta si'avana e'ou kao. Luka eta'u 'ate'ate devavaita davata doutamo eluvavaita.
Luka ena lelelele 'eva sia nia'imo epua, ia eta'u puka kanaua ‘Veauneke kauta eta vinaula’ mai kanaua eleleia 'eva Iesu ele'au eda'a vutuvutu mulinai dava evavai davata lovata eaku.
Puka Iduvuna Namata
a. Lova aku. (1.1 - 4)
b. Ioane mai Iesu ita eta pulu mai melotai laloanai. (1.5 — 2.52)
d. Iesu eidi'u kabukabu mai ivakovo. (3.21 — 4.13)
e. Iesu ena vinaula kau kevatai Kalilea laloanai. (4.14 — 9.50)
f. Kalileai eda'amo Ielusalemai. (9.51 — 19.27)
g. Masi to'ona Ielusalema laloanai mai kevanai. (19.28 — 23.56)
h. Lovia namana ena ko'isi 'udai, ena la'asi, mai ena ele'au vutuvutu. (24.1 - 53)
1
1 Lovia kaumu Teofilo e. Kau doutamo viloamaiai dava umauta 'ani depulu davata deleleta, 2 kau kataua makavanai vinaula kanania makata ai deikaia mai deilolo vaia davata vitaitata de'oumai. 3 Lau vaka makavana umaunai emakavalai depulu luvata boutai akavu kave'i. Inoku alalovaia enama'ina 'ounai oni emu malele ka balelea. 4 Kanaua 'ounai oi boikabasi komolo dava devaikabasimu luvata 'eva umauta.
Anelu Sakalia E'ouia
Nakuna Ioane Bepupulu.
5 'Eloda Iuda eloviala melalanai kabukabu kauna ka ua'i vana Sakalia, Abia ena iduvu kauna, adana Elisabeta 'eva Alona ena pulu ai easi ateatena. 6 Ia laluana 'eva vinaula komolo kauta Dilava vailanai, Lovia namana ena talavatu mai vaidiba de'ima kave'i, si'avana sia ka devavaia. 7 Beia ia laluana 'eva nakuta asi'i 'olana Elisabeta 'eva e'opa'opa mai laluana 'eva 'ani demotu.
8 Sakalia ena iduvu kauta eta vinaula melalanai, ia eta'u kabukabu vinaulata evavai Dilava vailanai. 9 Kabukabu kauta eta koakoa daitai, punipuniai ia deabia isi Lovia namana ena lo'e kabukabuna laloanai bedododo mulamula bonana mediana be'abua. 10 I'abuna melalana edaia koanai, meamea kauta boutai mulimuliai deakubou demeamea. 11 Lovia namana ena anelu ka Sakalia kevanai evailaasi mulamula bonana mediana i'abuna valana avekenai idibana duasi elava. 12 Sakalia anelu eikaia koanai, nuana ebata maivaka emakau si'asi'a. 13 Beia anelu ia e'ouia ediaka, “Sakalia e, sia bomakau. Emu meamea 'uluna 'eva Dilava 'ani eika, oni adamu Elisabeta 'eva nakumu moluanena ka bevapulua, inoku oni ia vana bo'aea Ioane. 14 Lalomu 'eva benanama, mai bolalonama si'asi'a, kau mato vaka ena puluai belalonama. 15 'Olana Lovia namana vailanai ia 'eva namana be'ao, vine 'o mulamula pasisita sia be'inu, maivaka sinana bo'anai asido'o bepupulu laloanai Idume Kabukabunai bevovonu. 16 Ia betata'u Isalaela kauta doutamo vaika bevalalota 'udai Lovia namana eta Dilava kevana beda'ala. 17 Be'ana'ia Lovia namana vailanai Elia idumena mai ena siavu vitaitanai, kama mai naku nuata bevaka'onamota, mai lele sia de'ika kauta komolo kauta eta aoneka dalanai bevada'ata, kau beva'oluta Lovia namana ena.”
18 Sakalia anelu elavuaia ediaka, “Kanania 'eva a baikabasi kave'i koma? Lau 'eva 'ani amotu mai ada'u vaka 'ani emotu.”
19 Anelu ena luva 'evamuea ediaka, “Lau 'eva Kabiela, Dilava vailanai alalava, esini'u vali nama'ina kanania abia a'asi kevamu bavaikamasimu. 20 Vali'u oni 'eva malamu besi'avana mai sia boluvaluva beda'amo dava katania eta pulu melalana bedaia. 'Olana e'u luva melala kanaua'i bemomo'ai luvana 'eva sia ovamomo'aia 'ounai.”
21 Kau 'eva Sakalia de'ima vunua maivaka nuata debavunu 'olana lo'e kabukabuna laloanai emia dau'a. 22 Ia ela'asi koanai, beluluva 'eva sia edaia. Kanaua 'ounai deikabasi ia 'eva lo'e kabukabuna laloanai dava ka eikaia. Koakoa mo imanai evavai beia sia eluvaluva. 23 Ena vinaula melalana evaolea koanai, ia emue eda'a ena luma. 24 Kanaua mulinai ia adana Elisabeta esivabu inoku vuia ima luma laloanai mo emia. 25 Eluva ediaka, “Kanania 'eva Lovia namana ena ula koana keva'uai, kau viloatai e'u malalai beabia tau.”
Anelu Malia E'ouia Iesu Bevapulua.
26 Elisabeta vuiana kalakoi laloanai Dilava eta'u anelu ka vana Kabiela esinia eda'a Kalilea laloanai vanua ka vana Nasaletai. 27 Vato ka ua'i deluva'ana'i vaia kau ka beadavala, vana Iosepa Davida ena pulu ai easi, vato kanaua vana 'eva Malia. 28 Anelu eda'a kevana e'ouia ediaka, “Lalomu benanama. Oni 'eva eula venimu vaika. Lovia namana 'eva oni kevamuai.” 29 Luva kanaua Malia nuana evabavunua, mai elalovai lalovai vanama'ina kanaua anina 'eva dava. 30 Beia anelu ia e'ouia ediaka, “Malia e, sia bomakau, Dilava ena ula 'ani oabia. 31 Oni 'eva bosivabu inoku melo moluanena ka bovapulua, inoku vana bo'aea Iesu. 32 Ia 'eva beakai vaika mai be'aea Akai vaika Kauna Nakuna, Dilava Lovia namana betata'u 'ava'avana Davida ena lovia bevenia. 33 Mai ia Iakobo ena iduvu beloviala keinikeini, ena lovia vanuana 'eva sia bepupua.”
34 Malia anelu e'ouia ediaka, “Lau kau ka sia aikabasia. Kanania 'eva a bepulu koma?”
35 Anelu enu'ovi ediaka, “Idume Kabukabuna be'ovu oni akamuai, mai Akai vaika Kauna ena siavuai beva'elu'elumu. Kanaua 'ounai Kabukabu Kauna bepupulu vana be'aea Dilava Nakuna.
36 Oni kadi'a'amu Elisabeta ena motu motuai 'eva melo ka beabia, mai dediaka ia 'eva e'opa'opa beia ia 'eva vali'u vuiana 'ani kalakoi. 37 Dilava enai 'eva sia dava ka epasisi.”
38 Malia enu'ovi ediaka, “Lau 'eva Lovia namana ena da'alaabi ateate'u. Emu luva vitaitana keva'uai epulu.” Inoku anelu Malia evikania.
Malia Eda'a Elisabeta Kevana.
39 Melala kanaua'i Malia eva'olu inoku emolau eda'a vanua ka lolo ai Iudea kanobatanai. 40 Ia Sakalia ena lumai edodo inoku Elisabeta evanama'inala. 41 Elisabeta Malia ena vanama'ina 'uluna eika koanai, bo'ana laloanai melo e'iuvai 'iuvai, mai Idume Kabukabuna Elisabeta nuana evavonua. 42 Inoku eluva 'unu'unu ediaka, “'A'ate boutai viloatai oni 'eva evanama'inamu, melo bovapulua melona vaka evanama'inala. 43 E'u nama'ina 'eva dava e'u Lovia namana sinana easi keva'u! 44 Emu vanama'ina 'uluna a'ika koanai, komolonai melo bo'a'u laloanai mailalonamana e'iuvai'iuvai. 45 'Ani evanama'inamu 'olana ovamomo'ai Lovia namana ena luva eluvaia kevamuai 'eva bemomo'ai.”
Malia Ena Lalonama Masina.
46 Malia ediaka,
“Lau nua'u Lovia namana evanama'inala.
47 Mai idume'u vaka e'u vamauli
Dilavana enai elalonama,
48 'olana ena ulalu mai da'alaabi
ateate'u elalo'u une 'ounai.
Vali'u melala kanania'i beda'a
ulu boutai nama'i'u be'oua,
49 'olana siavu Dilavana
dava namata e'uai evavai.
Ia vana 'eva ekabukabu,
50 ulu ka beda'a ulu ka
ena vilalo 'eva
eveveni kau
'olana de'aku kauta etai.
51 Ia imana siavunai ena
kula'ila evala'asia,
apa kauta kataua eta
lalovai si'avatai
elo'ota siusiu.
52 Ia eta'u lovia kauta kula'ilata
eta lovia imia'autai eva'ovuta,
mai ulalu kauta evaeleta'au.
53 Vikolo deakuta kauta
dava nama'itai bo'ata evakubu,
inoku lavo kauta 'eva
imata 'avaeata
esinita tau.
54 Ena luva 'ana'i elaloia une
inoku ena da'alaabi iduvuna
Isalaela kauta eduluta.
55 Keketa kevatai ena vilalo
eluva 'ana'i vaia davana 'eva
evala'asia Abela'amo
mai 'ava'avana kevatai
bemia keinikeini.”
56 Malia Elisabeta ita demia vuia koi boina inoku emue eda'a ena vanua.
Elisabeta Nakuna Ioane Evapulua.
57 Elisabeta ena mauli bonina edaia koanai nakuna moluanena evapulua. 58 Lovia namana ena vilalo nama vaikana enai evala'asia 'eva kevanai demia kauta mai kadi'a'ana vali deika ita delalonama vaia ka'ona.
59 Melala ivakalavaninai 'eva boutai deasi melo ivana do'una, mai kamana Sakalia vanai be'aea. 60 Beia sinana eko'isi ediaka, “Asi'i, ia vana eka'aea Ioane.” 61 Boutai de'ouia dediaka, “Kadi'a'amu sia ka vana kanaua boina.” 62 Makata devailu kamana kevanai melo va dava be'aea. 63 Sakalia lelelele bika'ana elavuai lavuai vaia, akanai kanania eleleia koma, “Vana 'eva Ioane,” deikaia koanai boutai detabu lovo si'asi'a. 64 Komolonai nutuna eluvuia, malana ekomolo eluva luva 'udai, Dilava evanama'inala. 65 Kevatai demia kauta boutai demakau si'asi'a, mai Iudea lolo vanuana boutai vali kanania deluvaia odaoda. 66 Vali deika kauta nuatai delalovai lalovai dediaka, “Melo kanania a boinai be'ao.” 'Olana Dilava imana 'eva ia akanai.
Sakalia Ena Enolea Luvana.
67 Melo kamana Sakalia Idume kabukabuna nuana evavonua, inoku enolea luvana eluvaia ediaka,
68 “Lovia namana Isalaela eta
Dilava ekavanama'inala,
'olana ia 'ani easi ena kau
etavata 'udai.
69 Ivamaulita kauna kula'ilana
evako'isia ita eta
ena da'alaabi kauna
Davida ena iduvuai.
70 'Ani siako melalanai
ena luva enolea kabukabuta
nututai deluvaia boina.
71 Eta 'ou kauta mai
ulata sia de'ula kauta boutai
imatai bevamaulita.
72 Ena vilalo kubuta bevaikata
mai ena luva 'ana'i kabukabuna
'eva elalovai 'inia.
73 Kubuta Abela'amo kevanai
ena luva'ana'i eluvavaia ita daitai:
74 Eta 'ou kauta imatai
bevamaulita,
sia ekamakau ena
vinaula ekavavaia
75 eta mia melalata boutai laloatai
ia vailanai kabukabuai
mai komoloai ekamia.
76 “Mai naku'u e,
oni 'eva be'aemu
akai vaika kauna
ena enolea kaumu.
'Olana oni bo'ana'ia
Lovia namana vailanai
ena dala bovavaia kave'i,
77 ena kau vamauli luvana
bovaikabasita eta
si'avana be'oukao koanai.
78 Ita eta Dilava ena vilalo dainai.
Melala ele'au 'ailalana vutuvutuai
be'ovu be'asi kevata,
79 ba va'ava'anai mai
vabuto'oai demimia
kauta akatai bekakala,
aeta be'ima bevada'ata nua'elu
dalanai bevada'ata dodo.”
80 Ioane e'aida'aida mai idumeai ekula'ila. Ia kano'akunai emia eda'amo ia Isalaela kau mato kevatai evailaasi.

- Luka
- <
- 1
- >

© 2024 GBT