- Ivala'asina
- <
- 12
- >

12
Ateate Ka Mai Sisi Ka
Vana Dragon.
1 Inoku koa namana ka vutuvutuai evailaasi. Ateate ka tubu'ana 'eva melala, mai vuia 'eva ia aena palapalata venutai, mai lovia i'olana davanai 'eva visiu 'ouka lua e'olaia. 2 Ia 'eva maibo'ana inoku maiananana ekani vilavila vitaitana 'eva 'ani bemauli. 3 Inoku koa ka vaka edeana vutuvutuai evaila. Dragon ka 'aolana nama vaikana 'olana kalakoi ka ita mai bobolona 'ouka mai lovia 'olata davata kikita kalakoi ka 'eva ia 'olana ka ka akatai. 4 Ia iunai visiu ikolete koi laloani aveke ka vutuvutuai edalota asi de'ovu kanobatai.
Dragon ateate 'ani bemauli eko ateatena vailanai elava, inoku ateate melo bevapulua koanai beaniamo. 5 Inoku ateate melo evapulua, melo 'eva moluanena, melo kanaua 'eva kanobata boutai 'auli ikoko'anai be'ola vaita, inoku melo 'eva deabia molau dele'au deda'a Dilava kevana inoku eda'a ena lovia imia'aunai. 6 Ateate 'eva eveau ovo eda'a kano'akunai Dilava 'abu ka 'ani eva'olua ia ena 'abu, ua'i ia be'imala beda'a melala boutai da ka sinavu lua kalakoinavui (1,260).
7 Inoku vutuvutuai 'eva kuali epulu, Mikaelo mai ena anelu ita dragon deviaku venia, dragon mai ena anelu ita vaka Mikaelo deviaku venia. 8 Beia dragon ena kula'ila 'eva sia edaia, inoku ia mai ena anelu ita 'eva vutuvutuai eta 'abu devatauleia. 9 Dragon namana kanaua 'eva vutuvutuai deitoia asi. Ia 'eva kau'asi 'ana'ina vana Diabolo 'o Satani, kanobata itoina elebaia kauna. Ia mai ena anelu ita 'eva deitota asi de'ovu kanobatai.
10 Inoku lele ka namavaikana vutuvutuai aika ediaka,
“Vali'u eta Dilava ena vamauli,
ena siavu, mai ena lovia vanuana,
mai Keliso ena siavu 'eva
'ani easi,
'olana bo'akalata va'evai
e'uleta kauna,
boni mai lani Dilava vailanai
va'evai e'uleta kauna 'eva
'ani itona asi.
11 Ita bo'akalata mamoe nakuna
lalanai mai Dilava ena luva
iluvanai diabolo deakuia.
Ia eta mauli 'eva sia delalo'au
venia ia deula bebaba.
12 Kanaua 'ounai oi vutuvutu mai
ua'i oi omimia kaumui boumuiai,
olalonama.
Beia kanobata mai 'atu 'eva
besi'avana vaika,
'olana Diabolo 'eva 'ani
e'ovu evasi kele'emui,
ia 'eva ebadu vaika,
'olana eikabasi ena melala
'eva 'ani eto'oto'o.”
13 Dragon eikabasi ia 'eva 'ani deitoia asi e'ovu kanobatai koanai ia ateate melo evapulua ateatena ulana sia eula beaku bala eko mulinai eda'a. 14 Beia ateate 'eva bo'ibata namana vanina lua devenia, inoku belolovo beda'a kano'akunai ena 'abu iva'oluna kanauai, ua'i be'imala vikau koi mai kalina ka, kau'asi ia sia bedavalia. 15 Inoku kau'asi kanaua nutunai vei e'ulaia asi itani abaka boina inoku ateate mulinai eda'a bealuaovo. 16 Beia kanobata ateate eduluia nutuna eluvuia inoku vei kanaua dlaron nutunai e'ulaia asi veina edonoia. 17 Dragon 'eva ateate ebadu venia si'asi'a, 'ounai eda'a ateate nakuna mai kekena bekuali venita. Kau kataua 'eva Dilava ena luva deabi 'ini mai Iesu luva umauna evala'asia enai deabiveni kauta. 18 Inoku dragon 'eva 'atuai nabuai elava.

- Ivala'asina
- <
- 12
- >

© 2024 GBT