- Kalatia
- <
- 1
- >

Paulo Ena Malele
KALATIA
Kauta Kevatai
Puka Laloana Ilelena Luvana
Melala kataua'i kau lava'ana'ita umauta Iesu mulinai deda'a kauta 'eva Iuda kauta. Beia Iesu eta'u Paulo veauneke kaunai evaaoa inoku esinia eda'a puluedea kauta kevatai vali nama'ina beilolo vaia. Kau doutamo abiveni kauta ita devaka'onamo. Beia adedua namana ka epulu. 'Ana'inai kau kataua 'eva Mose ena talavatu sia deda'a vaita kauta, itani Iuda kauta Mose ena talavatu deda'a vaia boita, inoku abiveni kautai deao koanai talavatu kataua beda'a vaita o asi'i? Kau vaida 'eva ia deva asiasita iva beabia Iuda kauta eta koakoa vitaitanai, inoku ia betata'u Mose ena talavatu beda'a vaita.
'A Paulo ediaka kanaua 'eva sia dava namana, ita Iesu Keliso eka abivenia 'eva Dilava vailanai eka komolo. Iuda kauta vaida 'eva deda'aua'i Kalatiai, inoku deula abiveni kauta ua'i beva asiasita Mose ena talavatu beda'avaita. Vinaula kanania 'eva Kalatiai epulu inoku Paulo valina eika. Kanaua 'ounai puka kanania eleleia, eta abiveni mai eta koakoa kanaua bevakomoloa.
Lava'ana'inai Paulo ediaka Dilava eta'u ia edilaia veauneke vinaulana bevavaia. Maivaka ediaka kau kataua Iesu Keliso enai deabiveni kauta 'eva Dilava vailanai dekomolo. Inoku puka to'onai 'eva ediaka Keliso ita si'avana kevanai eva'avaeata 'eva Idume Kabukabuna betata'u ita be'ana'ia vaita, ita 'eva melala boutai koakoa mediata kataua kau kevatai eka vavai.
Puka Iduvuna Namata
a. Lova aku. (1.1 - 10)
b. Paulo veauneke kauna mai ena siavu. (1.11 — 2.21)
c. Dilava ena iulaveni koana valina nama'ina. (3.1 — 4.31)
d. Abiveni kauta eta komolo mai eta vinaula bevavai davata. (5.1 — 6.10)
e. Luva to'ota. (6.11 - 18)
1
Vanama'ina Luvana.
1 Lau Paulo, veauneke kau'u, vinaula kanania sia kau deveni'u 'o sia desini'u, beia Iesu Keliso mai Kamana ba ai evako'isia 'udai Dilavana ita desini'u. 2 Lai abiveni kaumai bo'akalata ita nia'i lai amimia boumai vamaiai abiveni kaumui Kalatia kanona laloanai lo'e ka ka laloatai oi omimia kaumui alele venimui.
3 Lai ameamea Dilava ita Kamata mai Lovia namana Iesu Keliso eta iulaveni koana mai nua'elu 'eva akamuiai bemimia. 4 Keliso sibona ena mauli eveni ita eta si'avana daitai, ia 'eva kanobata si'avana vaika kanania laloanai ita bevamaulita, ita Kamata Dilava ena ula vitaitanai. 5 Kanaua 'ounai Dilava ena nuavi bemia keinikeini. Amen.
Keliso Valina Nama'ina
Sibonamo.
6 Lau kevamuiai ada'unai 'eva Keliso ena iulaveni koanai e'aemui Dilavana alimo oi ovikania 'avaea ia oi oda'a vali edeana deluva vaia kauta kevata. 7 Kanaua 'eva sia vali nama'ina umauna. 'Abu kanania'i kau vaida devalalomui to'ato'a 'olana de'ula Keliso valina nama'ina bevaedeanala. 8 Lai 'o vutuvutu aneluna ka bema asi koanai, vali edeana ka lai 'o ia bema ilolo vaia ia sia vali nama'ina 'ana'inai kevamuiai lai ailolo vaia valina boina koanai sivada beabia keinikeini. 9 'Ana'inai lai aluvaia luvana vali'u mune'e lai aluvala 'udai. Kau ka sia vali nama'ina oabia dae valina ia vali edeana ka beilolo vaia koanai anana keinikeini beabia. 10 Vali'u lau 'eva kau eta ulai avinaula? Asi'i vaika. Dilava ena ulai avinaula. 'O kau nuata bavalalonamata dalana akavua? Kau nuata ivalalonamata amaula venia koanai, lau 'eva Keliso ena da'ala iabina kau'uai sia amaao.
Veauneke Kauna Paulo
Sibona Sisibana.
11 Bo'akala'u e, lau a'ula oi boikabasi vali nama'ina ailolo vaia valina 'eva sia kau ena ikabasiai e'asi. 12 Sia kau ka kevanai abia 'o sia kau ka evaikabasi'u, beia Iesu Keliso keva'uai evala'asia davana abia.
13 E'u mauli 'ana'inai Iuda kauta eta abiveni dalanai amia koanai avavaia maulina 'uluna 'ani oi oika, Dilava ena lo'e kauta avaivi ivita vaika mai aula bavaoleta. 14 Lau ulu'u kauta Iudai doutamo viloatai Iuda eta abiveniai lau 'eva aidiba vaika, mai 'ava'avamai eta koakoa 'eva aula venita vaika.
15 Beia sina'u bo'anai asido'o apulu laloanai Dilava 'ani edila'u, ena iulaveni koanai e'ae'u, ia ena ula ai 16 nakuna evala'asia keva'uai, valina pulu edea kauta kevatai bailolo vaia, sia kau ka ita kanaua lai aluvaluva vaia. 17 'O sia vaka ada'a Ielusalema, veauneke kauta 'ana'ita sia aikata, beia komolonai mo ada'a Alabia, mulinai ada'a mune'e Damaseko. 18 Vikau koi deole mulinai, lau aele'au ada'a Ielusalema Petelo kevana laluana lai aluvaluva, ua'i melala 'ouka ima lai amia. 19 Ua'i sia veauneke kauta edeata ka aikaia, Lovia namana kadina Iakobo mo sibona aikaia. 20 Dilava vailanai luva kanania alelea 'eva umauna ia sia adedede.
21 Mulinai ako'isi 'eva ada'a Sulia mai Kilikia kanotai. 22 Beia ua'i Iudeai Dilava ena lo'e kauta 'eva lau koa'u sia deikabasia, 23 vali'u mo deika dediaka, “'Ana'inai evaiviivita kauna eta'u abiveni kanaua bevaolea davana 'eva vali'u 'ani eilolo vaia.” 24 Kanaua 'ounai lau dai'uai Dilava devanama'inala.

- Kalatia
- <
- 1
- >

© 2024 GBT